U-I-102/00
Natisni
Opravilna št.:
U-I-102/00
Datum odločitve:
21. 9. 2000
Objavljeno:
OdlUS IX, 215
ECLI:
ECLI:SI:USRS:2000:U.I.102.00
Akt:
Zakon o delavcih v državnih organih (Uradni list RS, št. 15/90 in nasl.) (ZDDO), 1. odst. 19. čl.
Izrek:
Pobuda za začetek postopka za oceno ustavnosti prvega odstavka 19. člena Zakona o delavcih v državnih organih (Uradni list RS, št. 15/90 in nasl.) se zavrže.
Evidenčni stavek:
Ker pobudnici ne izkazujeta pravnega interesa za začetek postopka za oceno ustavnosti, je Ustavno sodišče njuno pobudo zavrglo.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Delovna razmerja, delavci v državnih organih, pogoji, izobrazba.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-189/98 z dne 21. 5. 1998 - OdlUS VII,90.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Ekonomsko-poslovne fakultete Maribor in Ekonomske fakultete Ljubljana
Datum vloge:
5. 4. 2000
Vrsta odločitve:
sklep
Vrsta rešitve:
zavrženje
Dokument:
US20352
Dokument v PDF obliki:
U-I-102-00.pdf
116 KB
Prenesite datoteko
U-I-102/00
21. 9. 2000
S K L E P
Ustavno sodišče je v postopku za preizkus pobude Ekonomsko- poslovne fakultete Maribor in Ekonomske fakultete Ljubljana na seji dne 21. septembra 2000
s k l e n i l o:
Pobuda za začetek postopka za oceno ustavnosti prvega odstavka 19. člena Zakona o delavcih v državnih organih (Uradni list RS, št. 15/90 in nasl.) se zavrže.
O b r a z l o ž i t e v
1. Pobudnici predlagata oceno ustavnosti zakonske določbe, po kateri morajo imeti višji upravni delavci univerzitetno izobrazbo ali končano visoko strokovno šolo, če ni enakega programa za pridobitev univerzitetne izobrazbe. Menita, da izpodbijana določba ni v skladu z načelom enakosti pred zakonom in pravico do dostopnosti vsakega delovnega mesta pod enakimi pogoji. Obe fakulteti izvajata tako visokošolski strokovni kot univerzitetni program ekonomije. Izpodbijana določba naj bi diskriminirala njune diplomante, ki so končali izobraževanje po visokošolskem programu ekonomije, ker jim onemogoča izbiro na delovna mesta višjih upravnih delavcev.
2. Pobudnici sta svojo vlogo sicer naslovili kot zahtevo za začetek postopka za oceno ustavnosti. Zakon o Ustavnem sodišču (Uradni list RS, št. 15/94 - v nadaljevanju: ZUstS) v 23. členu taksativno našteva predlagatelje postopka, ki lahko vložijo zahtevo za začetek postopka. Ker nobena od pobudnic nima položaja predlagatelja, je Ustavno sodišče njuno vlogo obravnavalo kot pobudo.
3. Procesni pogoj za začetek postopka za oceno ustavnosti je izkazan pravni interes pobudnika. Po drugem odstavku 24. člena ZUstS je ta podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten; ugoditev pobudnikovemu predlogu mora privesti do spremembe pobudnikovega pravnega položaja (tako na primer v sklepu št. U-I-189/98 z dne 21. 5. 1998, OdlUS VII, 90). Splošen in abstrakten interes ne zadošča za začetek postopka za oceno ustavnosti.
4. Pobudnici ne zatrjujeta, da bi izpodbijana zakonska določba neposredno posegla v kakšno njuno ustavno pravico. Navajata le domnevno kršitev ustavnih pravic nekaterih njunih diplomantov.
Pravni interes za vložitev pobude bi imel v takem primeru le prizadeti posameznik sam, ne pa fakulteta, katere diplomant je.
5. Ker pobudnici ne izkazujeta pravnega interesa za začetek postopka za oceno ustavnosti, je Ustavno sodišče njuno pobudo zavrglo.
6. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen